Volvo S90 (1997)

Volvo S90 ble lansert i 1997 som en videreføring av Volvo 960. Modellnavnet var nå tilpasset Volvo sine nye standard for navneserier hvor S står for sedan og V står for versatile. Inkrementelle endringer fra 960-modellen inkluderte først og fremst ny midtkonsoll og et kraftigere luftkondisjoneringsanlegg. 2.5 liters versjonen fra 960 generasjon 2 ( 1995-1997 ) ble faset ut og tilbake stod nå kun to 3.0 liters alternativer, en på 180 hk med høyere dreiemoment tilpasset amerikanske tilbakemeldinger og 204-hesteren som var mer populær i Europa. 

Volvo 960 og S90 var begge direkte konkurrenter til BMW 5-serie, Audi A6 og Mercedes E-klasse.  Det kan imidlertid hevdes at bilen også tilhørte samme segment som Mercedes S-klasse og BMW 7-serie, noe som kan bekreftes av at 960 og S90 var populære som representasjonsbiler, ikke minst for direktører, regjeringer og ambassader.

S90 ble levert i Norge med Volvomotoren B6304. Produksjonen av treliteren B6304 begynte i 1991 med Volvo 960 etter et samarbeid med Porsches Weissach ingeniørsenter, og ble videreført i den første serien av Volvo S80. I prinsippet var det det samme modulære motorsystemet som senere ble levert i Volvos T6 utgaver av blant annet S80 og XC90, men da med dobbel turbo og 272 hk. Noen utgaver av B6304S2 ble solgt med femtrinns manuell girkasse kjent som M90, mens den kraftigere B6304S1 kun var tilgjengelig med firetrinns, elektronisk styrt automatkasse AW30-43LE.  Motoren var montert i lengderetningen.  

Volvo S90 hadde bakhjulsdrift med individuelt hjuloppheng bak med tverrstilt glassfiberbladfjæring. Bakhjulsopphenget kunne med svært lite uavfjæret vekt reagere effektivt på små enderinger i kjørebanen.

Med en lengde på 487 cm og akselavstand på 277 cm var – og er – Volvo S90 den lengste modellen fra Volvo noen sinne.  Svingradiusen var imponerende nok på under 10 meter.  S90 fantes også i en forlenget "Royal"-utgave på 502 cm og med 292 cm akselavstand.  

S90 var den siste Volvoen med bakhjulsdrift, og regnes av mange som den siste virkelige Volvoen – "The last of the great ones".  Dens røtter kan spores tilbake flere tiår, men ikke minst vil det være riktig å si at S90 er en videreutvikling av Volvo 760/740 som ble lansert i 1982.

I 1998 opphørte produksjonen av S90.  Volvo S80 var etterfølgeren til S90, og var i produksjon fra 1998-2006.  Volvo S80 serie 2 ble lansert i 2006 og er prestigemodellen i Volvos nåværende modellprogram.  En forlenget utgave er for tiden planlagt for det kinesiske markedet.

S90
Bilmodeller introdusert i 1997
Produktavviklinger i 1998